کوئٹہ(خ ن) گورنر بلوچستان امان اللہ خان یاسین زئی پارینے کہ دنیا بھاز ترندی اٹ بدل مننگ اٹی ءِ، ہرانا جانجوڑی نا بشخ آ ہم زہم تمنگ ءِ گڑا دا بشخ اٹی ہم تالانی و پوسکنی ودی مننگ اٹی ءِ۔ گورنر یاسین زئی پارے کہ صوبہ ٹی اولیکو وار میڈیکل یونیورسٹی اس جوڑ کننگ آن پد داسہ نن مچ آ صوبہ نا میڈیکل بشخ اتون گنڈوک بندغ آتے پوسکن آ طب انا تعلیم آن شُپ کننگ نا لائخ مسنن۔ گڑا المی ءِ کہ غٹ تعلقدار بندغ آک بولان میڈیکل یونیورسٹی نا پین سرسہبی کن سِخت اٹ کوشست کیر۔ دا ہیت آتا درشانی ءِ او تدوک آ دے گورنر ہاﺅس کوئٹہ ٹی بولان یونیورسٹی آف میڈیکل اینڈ ہیلتھ سائنسز نا یونیورسٹی ایجوکیشنل ڈویلپمنٹ پروگرام (UEDP) نا سیلف فنانس اسکیم نا رد اٹ داخلہ ہلوک آ مار مسڑ طالب علم و لمہ باوہ غاتیا تالان اسہ ڈَل اسے تون ہیت و گپ کرسا کرے ۔ گورنر بلوچستان اوڑدہی نا وخت آ بولان میڈیکل یونیورسٹی نا کوٹہ سسٹم، جتا کروک سیلف فنانس نا نشست و خوانوک آ میڈیکل اسٹوڈنٹ آتا چکار ءِ پوسکن آ تعلیم و پٹ و پول نا کنڈ آ کرفنگ نا بابت چست کروک سوج انا سرجمی اٹ ورندی ءِ تس۔ ڈَل گورنر بلوچستان ءِ بولان یونیورسٹی آف میڈیکل اینڈ ہیلتھ سائنسز اٹی سیلف فنانس نا نشست آتیا گچین مروک طالب علم آتے مون تروک ویل آتیان معلومدار کرے۔
